
Közös szakmai beszámoló
A munkaerő-piaci képességeket figyelembe vevő felnőtt szakmai képzés gyakorlatának megismerése, gazdálkodók szerepe a gyakorlati képzésben és a tapasztalatok adaptálása

Bevezető

A tanuló-képzés és felnőttképzés területén a megye gazdasági szereplőivel legközvetlenebb kapcsolatot tartó szervezetének a Békés Megyei Kereskedelmi és Iparkamara Szakképzési Bizottságának fontos, hogy kellő tapasztalati információkkal rendelkezzen az Európai Unió más országaiban folyó munkavégzési kompetenciák szakképzésen belüli kialakításának, illetve megújításának lehetséges gyakorlatáról.
A munkanélküli, vagy a munkaerő-piacról tartósan kiszorultak szakmai képzésére, vagy átképzésére vonatkozó itthoni képzési gyakorlat gazdagítását vagy új elemmel bővítését tartjuk szükségesnek. Az is közismert tény, hogy a munkaerő-piacról tartósan kiszorult, vagy oda soha be nem került potenciális munkavállalók munkára való szocializáltságával is komoly problémák vannak. Honi tapasztalataink szerint az ő munkaerő-piacra visszavezető képzésükkel foglalkozó képzőhelyek többségükben nem kötődnek szorosan a munkaadókhoz, így azok a fontos munkavállalói kompetenciák sem alakulnak ki a szakmai képzés, átképzés során, ami a munkaadók részéről a szakmai ismereteken túl talán még fontosabb elvárás. Hatalmas ráfordítással, képességeihez mérten túl rövid időn belül túl nagy, számára csak részben feldolgozható információ és kevés gyakorlati ismeret után hagyja el a képző intézményt. Nem ismeri meg a tényleges munka világát abban a szakmában, amelyben valami ismeretet kapott, ezért még ha szerencséje is van és elhelyezkedik, mégis hamarosan csalódni fog és újra a munkanélküliek között találja magát.
Aki éveken keresztül úgy élt, hogy elszokott a munkavégzés megkövetelte rendszerességtől, és csak a napi minimum megszerzése érdekelte, akinek segélyhez és családi pótlékhoz kapcsolt életvitel szervezés a jellemzője, annak az iskolaszerű átképzés, vagy felkészítés csak alapozás lehet, de a célhoz kevés. Nem ismeri meg a tényleges munka világát abban a szakmában, amelyben valami ismeretet kapott, ezért még ha szerencséje is van és elhelyezkedik, mégis hamarosan csalódni fog és újra a munkanélküliek között találja magát.

A tanulmányút során arra kerestük a választ, hogy a felnőttképzés és átképzés területén a gazdaság szereplőihez és a gazdaság változó folyamataihoz milyen adaptációs módszereket és technikát alkalmaznak a fiatalok és felnőttek munkaerő-piacra történő integrációjára és reintegrációjára.

Olyan gyakorlat megismerését céloztuk meg, ahol az átképezni, kiképezni szükséges felnőttek a képességeik messzemenő figyelembevételével (nem a képzési kínálat, és csak részben a saját elképzelésük tekintettel) kerüljenek szakmai képzésre.

Tapasztalatszerzés

A „munkaerő-piaci képességeket figyelembe vevő felnőtt szakmai képzés” gyakorlati kivitelezéséről, flandriai megvalósításáról a Gent-i Flamand Munkaerő-közvetítő és Foglalkoztatási Iroda (VDAB Gent) képzőközpontjában, a képzések rendszer típusú felépítéséről és működtetéséről, valamint a munkát kereső új képzettséget akarókra alkalmazott képzési módszereikről a Kelet-Flandriai Kereskedelmi Kamara (VOKA) genti központjában volt alkalmunk tapasztalatszerzésre.
Megnézhettünk munkanélküliek számára tartott átképző foglalkozások gyakorlatáról a festő-mázoló, építőipari asztalos, autófényező, ruhakészítő szakmákban. 
Ugyancsak a VOKA-nál kaptunk átfogó ismereteket és információkat a cégeknek és vállalkozásoknak kialakított, a munkaerő-piaci módszertani képzések használatbavételéről tanácsadási, értékelési és ellenőrzési szolgáltatásokról, képző programokról és projektekről.
Igen hasznos tapasztalatra tettünk szert a képzési moduljaik felépítésének megismerésével, a szakmai tudásszükségletek filmen való bemutatási módszerével.
Megismertettek bennünket a multifunkcionális információs és képzési tájékoztatási rendszerük felépítésével, „napra kész” frissességi szinten tartásának folyamatával, amelynek itthoni elterjesztését, vagy a meglevő rendszerre történő részbeni adaptálását szeretnénk megvalósítani.
A felnőttképzési szakértőkkel való találkozás során pedig megismerkedhettük a flamand szakképzést jellemző gyakorlati elvekkel és azok jellemző hiányosságait orvosolni törekvő tervekkel a Hogeschool Gentben.
A problémák, amikre válaszokat kerestünk

Magyarországon sokan úgy gondolják, hogy minden problémánk gyökere a munkahelyek hiánya, de arról már nem szívesen beszélnek, vagy nincsenek vele tisztában, hogy a munka nélkül lévők milliós táborában a nagy többség nem rendelkezik azokkal a kompetenciákkal, amelyek feltétlenül szükségesek a munkavállaláshoz. A rendszeres, megbízható munkavégzésre részben vagy egészben alkalmatlan tömegnek a mai viszonyok között még új munkahelyek teremtése estén is szinte reménytelen a helyzete.

Egyetlen kiút a képzésben van, melynek egy sajátos kezdő eleme a munka világába való visszaszoktatás, vagy visszavezetés.
Tanulmányutunk során a VDAB Brussels szakértőivel folytatott eszmecsere során képet kaptunk arról, hogy Belgiumban is, mint általában Magyarországon is a munkaerő-piaci képzésben a – náluk sajátságosságként jellemző a bevándorolt lakosság nagy arányú munkanélküliségi állapota – munkavégzési képesség és hozzáállás eredményes kialakítása az egyik legnagyobb problémájuk a képzés folyamatában. 
A helyszínen látottak

A gyakorlatra orientált felnőttképzések módszertana területén megismertünk olyan eljárásokat, hogy a gyakorlati ismeretek elsajátíttatásába ágyazottan a képző szakember tanítja meg a szükséges elméleti ismereteket. Biztosítva ezzel az elmélet alkalmazási szükségességét és megtanulásának közvetlen módját. Mindezt olyan módon, hogy mind a képző szakembernek mind a képzésben résztvevőnek az elsajátítandó ismeretekre vonatkozóan ugyanaz a részletesen kidolgozott képzési program áll a rendelkezésére.

A projekt módszerrel való képzés területén a kompetencia alapú képzés felnőttképzési módszertani megvalósításának olyan módját ismerhettük meg, amely a gyakorlati képzés folyamatába építetten hasznosíttatja a képzésben résztvevők előzetesen megszerzett tudását.
Az autóipari területen megismert képzési projektben láthattuk a pályaorientáció képzés közbeni alkalmazását, amikor is a képzésbevont résztvevő tanulási és képzési szándéka jelentős arányban együtt jár a munkaerő-piaci szükségletekkel, mint bemutatták több képzésbevontat inspiráltak arra, hogy a képzési folyamat közben váltsanak más konkrét szakirányú tanulásra, mert azok abban az időben keresettebbek lettek az autóiparban.
A képzésbe vontaknál minden esetben alkalmazzák a munkavégzési képesség felmérésre alapozott pályaorientációt.
A képzésben részvevőknél minden esetben elvégzik a szakmatanuláshoz szükséges munka- és szociális előzetes tudás felmérést.
A képzés szerves része az „előzetesen megszerzett tudás felmérése”, hogy az érintetteknek a számukra legadekvátabb képző vagy átképző programban való részvételt tudják felajánlani, vagy tanácsadással olyan képzési folyamatba terelni, amely a szakmatanuláshoz szükséges elemi munkavégzési kompetenciákat fejleszti, például kommunikációs tanfolyamra irányítják a kereskedelem és vendéglátás területén képzésre jelentkezőket. Ezen utóbbi tényt észleltük a városban a vendéglátóhelyeken dolgozó pincéreknél, felszolgálóknál.
Az oktatás területéről bemutatták a PLATO programjukat, melynek lényege az egymástól való tanulás gyakorlatának megvalósítása. Például beszállítókat tanítottak meg, hogyan lehet (kell) sikeresnek lenniük. A hazaérkezésünk után felvettük a magyarországi partnerintézményükkel a kapcsolatot.
Az ATHENA képzési programjuk a vállalkozások belső képzését segíti a változásmenedzsment és csoportépítő tréning módszerek alkalmazásával.

A „Bomma – Trio – Studentstarter – Starterschool” programjuk a motivált fiatal felsőfokú képzettségű szakemberek vállalkozás indítását segíti. Mert fontosnak tartják a fiatal vállalkozói réteg kialakulását.

Az „Ezüst-kincs” programjuk keretében pedig az idősebb 45 éven felüli szakemberek mentorálják a fiatal vállalkozókat, munkatársakat.

Legfontosabb szakmai eredmények (ami adaptálható)
Tanulmányozhattunk egy olyan felnőttképzési struktúrát a munkaerő-piaci képességeket figyelembe vevő felnőtt szakmai képzés gyakorlatában, amely sok elgondolkodtató elvet mutatott be a magyarországi felnőttképzési stratégia fejlesztési irányzatként fogalmaz meg, például a pályaválasztás és pályaorientáció területén. 
A felnőttképzési programok a munkaerő-piaci felmérések, valamint a képzés folyamatába formálisan és informálisan is bevont vállalkozások szakemberei révén a valóban hasznosítható és gyakorlatra orientált képzési tartalmúak.
A képzési programok eredményességét és hatékonyságát a képzésben részvevők állás-keresési és munkába-állási monitoringozásával folyamatosan mérik és értékelik.
Magyarországon a munkaerő-piaci képzések során ritkán alkalmazott felnőtt képzési és oktatási módszerek alkalmazhatóságával ismerkedhettünk meg, például a gyakorlati képzési ismeretekbe ágyazott elméleti tudás-átadás.
Kiemelten szóltak a speciális képzési programjaikról, például a halláskárosultak speciális képzéséről, ahol olyan multimédiás képzést szerveznek, amely hallás nélkül is teljes értékű képzettséget biztosít az érintett számára.
Mi történt azóta itthon, és hogyan tovább?

A tanulmányút egyik, a felnőttoktatási és - képzési szakértői területen is érintett résztvevő a felnőttoktatási szakértők Békés megyei felkészítőjén bemutatta a VOKA-nál megismert és használt „előzetesen megszerzett tudás” felmérésének folyamati struktúráját. Ugyancsak az ő előadásában a 2012-ben megrendezésre kerülő országos felnőttoktatási „Andragógiai Nyári Akadémia” rendezvényen témaként szerepel a tanulmányúton tapasztaltak bemutatása, a pályaválasztás és pályaorientáció megismert gyakorlatára vonatkozóan. 
Egy másik résztvevő a VOKA ARTIX programja tapasztalatait felhasználva továbbképzési távoktatási program elkészítését folytatja.
A delegáció más tagjai különböző szakmai fórumokon tartanak ismertetőket a tapasztaltak alapján.
Konklúziók

Nemcsak a magyar gazdaság, hanem a munkaerő iránti igény is duális. Ez azt jelenti, hogy a modern versenyképes technológiával felszerelt nagyvállalatok és a mikró vállalkozások lényegesen eltérő elvárásokkal vannak a munkaerő felkészültségével kapcsolatban.
A felnőttképzés képzési és oktatási folyamataiban a gyakorlat orientáltságot úgy is lehetne növelni, a képzési programok projekt-oktatási elvűen épülnek fel, és gyakorlati képzési anyagrészen belül kapna döntően helyet elméleti tananyag szükséglet.
A jövőben nagyobb arányban kell támaszkodnia a munkaerő-piaci képzésben képző intézményeknek és programoknak –az MKIK felnőttképzési stratégiájának megfelelően–   a képzésbe vontak előzetesen megszerzett tudásbázisára. 

A munkaerő-piaci szociális képességfejlesztést a munkafolyamat tanulásként való értelmezésével, a munka és tanulás integrációjának egyik lehetséges formájaként is kell használni.
   Tóth Zsolt

